Návrh
zabezpečenia komplexnej prezentácie Slovenskej republiky v zahraničí

1. Východiská

Slovenská republika sa od svojho vzniku v roku 1993 etablovala v medzinárodných štruktúrach a dosiahla v tomto smere primeranú autoritu. Stále však nemôže byť spokojná so stavom svojej prezentácie v zahraničí. Pri jej zabezpečení ide väčšinou o čiastkové a príležitostné podujatia, ktoré nie sú realizované v rámci dlhodobých a globálnych strategických predstáv. 

V roku 1995 bola pri ÚV SR zriadená Slovenská informačná agentúra, ktorej úlohou bolo inštitucionálne zabezpečenie zlepšenia informovanosti o SR v zahraničí. Po niekoľkých rokoch bola táto agentúra zrušená, pretože nepreukázala hmatateľné výsledky a väčšinu prostriedkov spotrebovala na vlastné financovanie. 
Táto skúsenosť ukázala, že riešením nie je vytvorenie osobitnej inštitúcie, ktorá pohltí na svoju prevádzku veľkú časť zverených finančných prostriedkov, ale posilnenie existujúcich funkčných štruktúr štátnej správy a prenesenie výkonu konkrétnych projektov prezentácie na profesionálne agentúry, ktoré budú vybrané na základe verejného obstarávania. 

V súčasnosti sú prezentačné úlohy smerom do zahraničia  plnené v rámci  úloh jednotlivých rezortov. Napr. ministerstvo kultúry zabezpečuje projekty zamerané na kultúrnu prezentáciu v zahraničí /Pro Slovakia/, ministerstvo hospodárstva zabezpečuje prezentáciu SR v investičnej oblasti cez Slovenskú agentúru pre rozvoj, investície a obchod /SARIO/, alebo prezentáciu zameranú na rozvoj cestovného a turistického ruchu v SR cez Slovenskú agentúru pre cestovný ruch /SACR/. Ministerstvo ZV SR od roku 2002 zabezpečuje projekty externej integračnej komunikačnej stratégie /EIKS/ v členských štátoch EÚ. 

Toto riešenie úloh prezentácie SR v zahraničí nie je optimálne, pretože prezentačné aktivity štátu je potrebné pripravovať oveľa koncepčnejšie,  s dlhodobým výhľadom.

	 Hlavným problémom súčasnej prezentácie SR v zahraničí je absencia inštitúcie, ktorá by tieto aktivity koordinovala a preklenula existujúcu roztrieštenosť v oblasti záujmov i finančných zdrojov medzi jednotlivými rezortmi a inštitúciami. 

2. Potreba spoločného postupu
	Na začiatku prípravy spoločnej koncepcie prezentácie SR v zahraničí je potrebné definovať jej obsahový a inštitucionálny rámec, presne určiť, akým spôsobom vznikne. Už na prvý pohľad sa jej príprava dotýka najmä rezortov Ministerstva zahraničných vecí SR, Ministerstva hospodárstva SR, Ministerstva kultúry SR, ako aj oblasti európskych záležitostí, zastrešovanej Úradom podpredsedu vlády SR. Každý z týchto rezortov má do určitej miery prepracovanú vlastnú stratégiu prezentácie komunikácie so zahraničím, a preto je potrebné práve medzi nimi  koordinovať prípravné práce ucelenej koncepcie integrovaného systému prezentácie SR v zahraničí. Je veľmi dôležité, aby už od začiatku prípravných prác bola medzi týmito rezortmi náležitá komunikácia, ktorá musí smerovať k vzájomnej zhode na strategickom smerovaní budúcich aktivít. Rovnako budú uvedené rezorty zastúpené pri spracovaní obsahových zámerov dlhodobej prezentácie SR v zahraničí.

3. Hlavné ciele spoločného postupu
 
Základným cieľom návrhu komplexnej prezentácie SR v zahraničí je vytvorenie podmienok na koordináciu prezentačných aktivít Slovenska, dosiahnutie multiplikačného efektu a  dlhodobé zameranie takejto činnosti. Prostriedkom na dosiahnutie tohto cieľa je navrhované vytvorenie inštitucionálneho základu a  medzirezortnej štruktúry, ktorá zabezpečí koordináciu a spoluprácu zainteresovaných rezortov a organizácií pri rozhodovaní o spoločných projektoch prezentácie SR v zahraničí.  

	 Cieľom novej štruktúry zabezpečenia komplexnej prezentácie SR v zahraničí je vytvorenie miesta, v ktorom by boli koordinované autonómne projekty rezortov a inštitúcií a ktoré by rozhodovalo o spoločných projektoch prezentácie SR, resp. globálnych projektoch, ktoré majú vzťah k viacerým rezortom a sú prierezom ich zámerov. Realizácia autonómnych projektov rezortov a inštitúcií zostane naďalej v organizačnej i finančnej väzbe na organizátorov, koordinačné centrum bude rozhodovať a podporovať najmä projekty, ktoré sú medzirezortné, vychádzajú z vládnej stratégie a  zabezpečujú prezentáciu SR z globálneho hľadiska. 

Je potrebné zdôrazniť, že ciele zabezpečenia pozitívnej prezentácie SR v zahraničí sú dlhodobé a vytvorenie dobrého mena Slovenskej republiky a zlepšovanie úrovne poznania nášho štátu v zahraničí je možné očakávať len v dlhodobejšom časovom horizonte. 

V prvej fáze bude potrebné venovať pozornosť najmä práci na príprave vládnej stratégie prezentácie, ktorá by mala hľadať odpovede na nasledujúce otázky: 

1) Prečo potrebujeme integrovaný systém prezentácie SR? – stanoviť hlavný cieľ, ktorý koncepciou sledujeme

2) Čo chceme prezentovať? – určiť obsahový rámec informácií, ktorých šírenie budeme podporovať  

3) Ako chceme prezentovať? – navrhnúť optimálne postupy a formy prezentačných postupov  

4) Kde chceme prezentovať? – stanoviť kritériá pre výber cieľového regiónu, určenie priorít

5) Kto bude celý proces riadiť, resp. koordinovať ?

4. Realizácia spoločného postupu 

Na základe doterajších skúseností navrhujeme rozdelenie koordinačnej a výkonnej časti zabezpečenia prezentácie SR v zahraničí nasledovným spôsobom. 

Poradným orgánom vlády SR bude Výbor vlády SR pre prezentáciu SR v zahraničí /ďalej len výbor/. 

Členmi výboru s hlasovacím právom budú predstavitelia ústredných orgánov štátnej správy /MZV SR, MH SR, MK SR, MF SR, MPô SR, MŠ SR, ÚV SR - sekcia ľudských práv, menšín a regiónov/. Predsedom výboru bude minister ZV SR, podpredsedom bude zástupca Úradu vlády SR na návrh podpredsedu  vlády SR pre európsku integráciu, ľudské práva a menšiny.

Zástupcovia ďalších štátnych inštitúcií, ktoré budú plniť významné úlohy v oblasti napĺňania vládnej stratégie /KPR, Kancelária predsedu vlády SR, NR SR, SARIO, SACR, VÚC/ budú na zasadnutie výboru pravidelne pozývaní, ale nebudú mať hlasovacie právo. 

Výbor bude na zasadnutia pozývať aj zástupcov iných rezortov a inštitúcií bez hlasovacieho práva /napr. NBS, STV, SRo, TASR, Syndikát slovenských novinárov, predstaviteľov relevantných inštitúcií z tretieho sektora, územnej samosprávy, zástupcov obchodných komôr, SAV a pod./.

Zloženie výboru bude možné upraviť, ak tak rozhodne väčšina jeho členov.

Úlohou výboru bude zabezpečenie prípravy a odsúhlasenie vládnej stratégie prezentácie SR v zahraničí, koordinácia požiadaviek viacerých rezortov, priebežné odsúhlasovanie jednotlivých projektov a kontrola ich realizácie. Činnosť výboru sa bude riadiť štatútom /príloha č. 1/.
 
Výkonnú časť koordinácie prezentácie SR v zahraničí - prípravu zasadnutí výboru, ako aj realizáciu schválených aktivít a technicko-organizačné zabezpečenie projektov, bude mať na starosti generálny sekretariát výboru, začlenený ako samostatná organizačná jednotka do rezortu Ministerstva ZV SR. 
	
Generálny tajomník sekretariátu bude zároveň tajomníkom výboru.

Vzhľadom na skutočnosť, že vypracovanie stratégie prezentácie SR v zahraničí, ako aj príprava a realizácia jednotlivých projektov prezentácie sú vysoko odbornou činnosťou, budú sa realizovať hlavne profesionálnymi agentúrami na základe ich výberu v zmysle platných pravidiel verejného obstarávania.

Pre úspešné zabezpečenie prezentácie SR v zahraničí z hľadiska jej komplexnosti a efektívnosti je potrebné, aby bola vytvorená dobrá spolupráca všetkých rezortov zúčastnených na konkrétnom projekte. Výbor preto môže k realizácii jednotlivých zámerov vytvárať medzirezortné pracovné skupiny, ktoré budú primárne zodpovedné za: 
- vypracovanie podkladov pre začatie verejného obstarávania na vypracovanie  základnej stratégie komplexnej prezentácie SR v zahraničí /brandingu SR/, ako aj na vypracovanie projektov komplexnej prezentácie SR v zahraničí,
-	posudzovanie projektov zaslaných v rámci verejného obstarávania na vypracovanie brandingu SR, ako aj jednotlivých projektov prezentácie SR v zahraničí v spolupráci s oddelením verejného obstarávania MZV SR,
-	posudzovanie projektov operatívnych potrieb komplexnej prezentácie SR v zahraničí. 

V každej pracovnej skupine budú rovnomerne zastúpené rezorty MZV SR, MH SR, MK SR, Úrad podpredsedu vlády SR pre európske záležitosti, ako aj špecializované agentúry pre cestovný ruch a podnikateľské prostredie – SACR a SARIO a podľa potreby i ďalšie relevantné inštitúcie.

5. Personálne zabezpečenie

	Vytvorenie Výboru vlády SR pre prezentáciu SR v zahraničí k 1. 9. 2004 v zmysle priloženého štatútu. Členstvo vo výbore je čestnou – bezodplatnou funkciou.

Vytvorenie generálneho sekretariátu výboru od 15. 8. 2004 na MZV SR v rozsahu: 
3 miesta v štátnej službe /generálny tajomník, ktorý bude zároveň tajomníkom výboru + 2 odborní pracovníci na realizáciu projektov/,
1 miesto vo verejnej službe /sekretárka/ 

6. Finančné zabezpečenie

Uvoľnenie finančnej čiastky 5 mil. SKK z rezervy vlády SR na rok 2004 pre víťaza medzinárodného tendra na vytvorenie základnej stratégie prezentácie SR v zahraničí.

	V príprave štátneho rozpočtu v nasledujúcich rokoch je potrebné vyčleniť primerané finančné prostriedky na účely zabezpečenia vládnej stratégie prezentácie SR v zahraničí.

7. Záver

	Zabezpečenie prezentácie Slovenskej republiky v zahraničí je nevyhnutným krokom pre zlepšenie postavenia nášho štátu v medzinárodných štruktúrach. Predkladaný návrh vychádza z doterajších – negatívnych i pozitívnych skúseností,  s cieľom dosiahnuť vysokú  profesionálnu úroveň prezentácie SR v zahraničí pri maximálnej personálnej i finančnej efektivite.